పైకి బింకంగా కనిపించినా మోదీ సర్కారు జంకినట్టుగానే కనిపిస్తోంది. జిఎస్టిపై ఒక అడుగు వెనక్కి వేయడాన్ని ఇందుకు తొలి సంకేతంగా చెప్పవచ్చు. జిఎస్టికి తాజాగా చేసిన మార్పులు, కొత్త కూర్పులు కొత్త పన్నుల వ్యవస్థపై ప్రజల్లో నెలకొన్న అసమ్మతిని ఏ మేరకు తగ్గిస్తుందో చూడాల్సిందే. నిన్న మొన్నటి వరకు జిఎస్టిపై అంతా సవ్యంగానే ఉందని ప్రభుత్వ పెద్దలు దబాయించారు. జిఎస్టి ప్రారంభమైన తొలి నెలలోనే 95 వేల కోట్ల రూపాయల పన్నుల రాబడి వసూలు కావడం జిఎస్టి ఘనవిజయమని ప్రకటించారు. 95 వేల కోట్ల రూపాయల్లో 65 వేల కోట్ల రూపాయలకు పన్ను రిఫండ్ క్లెయిమ్లు దాఖలైన విషయం మాత్రం పక్కనబెట్టారు. నూరు రోజుల క్రితం అమల్లోకి వచ్చిన జిఎస్టి ప్రజల్లో పూర్తిగా అభాసుపాలైంది. ముందు నుంచే నిపుణులు హెచ్చరిస్తున్నా, శ్రేయోభిలాషులు వారిస్తున్నా వినకుండా, జూలై ఒకటి నుంచి అసమగ్ర రూపంలో జిఎస్టిని ప్రభుత్వం అమల్లోకి తెచ్చింది. సంక్లిష్టమైన పన్ను రేట్లు, కేటగిరీలు, పనిచేయని నెట్వర్క్, నిబంధనలను పాటించడం కోసమే అదనంగా డబ్బు ఖర్చు చేయాల్సిన దుస్థితి, ... చిన్న వ్యాపారుల్లో జిఎస్టిపై అసంతృప్తి రగులుతోంది. మరీ ముఖ్యంగా మోదీ స్వరాష్ట్రం గుజరాత్లో అసమ్మతి తీవ్ర రూపం దాలుస్తోంది. నిరసన ప్రదర్శనలు, ర్యాలీలు మోతమోగిస్తున్నాయి. ఈ నేపథ్యంలోనే, భారీ మార్పు చేర్పులతో జిఎస్టిని సరికొత్తగా, దీపావళి కానుక పేరుతో ప్రజల ముందుకు తెచ్చేందుకు ప్రభుత్వం ప్రయత్నించింది.పెద్ద నోట్ల రద్దు, జిఎస్టి రెండూ ప్రభుత్వ ప్రతిష్ఠను తీవ్రంగా దెబ్బతీశాయి. ఆర్థిక రంగాన్నీ కుంగదీశాయి. వృద్ధి రేటు మాజీ ప్రధాని మన్మోహన్ సింగ్ అంచనా వేసినట్టుగానే ఈ ఆర్థిక సంవత్సరం తొలి త్రైమాసికంలో 2 శాతం మేర తగ్గింది. ముఖ్యంగా అవ్యవస్థీకృత రంగంలోని చిరుసంస్థలు, వ్యాపారుల జీవనోపాధిని ప్రభుత్వ చర్యలు గల్లంతు చేశాయి. కొత్త ఉద్యోగాల కల్పనపై హామీల మాట అటుంచి ఉన్న ఉద్యోగాలకే దిక్కులేకుండా పోయింది. ఒక నివేదిక ప్రకారం దేశంలోని 200 అతిపెద్ద కంపెనీలు ఉద్యోగుల సంఖ్యను తగ్గించాయి. రోజురోజుకూ దిగజారుతున్న ఆర్థిక రంగం దుస్థితికి ముందుచూపులేని ప్రభుత్వ విధానాలే కారణమంటూ విపక్షాలు కొన్ని నెలలుగా దాడిని ముమ్మరం చేశాయి. దీనికి తోడుగా స్వపక్షంలోనూ యశ్వంత్ సిన్హా, అరుణ్ శౌరి వంటి సీనియర్ నేతలతో పాటు సంఘ్ పరివార్లోని పలువురు ముఖ్యులు కూడా సర్కారు విధానాలను ఈసడిస్తున్నారు.రంగువెలసి, ఆకర్షణ కోల్పోయిన జిఎస్టిని వెనక్కి తీసుకునే పరిస్థితిలో ప్రభుత్వం లేదు. ఆచరణలో దీని వైఫల్యాన్ని నిజాయితీగా అంగీకరించే అవకాశమూ లేదు. జిఎస్టి మోదీ ప్రభుత్వ సొంత ప్రయోగం కాదు. ప్రపంచ బ్యాంకు, అంతర్జాతీయ ద్రవ్యనిధి సంస్థల పురమాయింపుపై జరిగిన ప్రయోగం. అందుకే కొత్త అందాలు అద్ది ఏదోరకంగా ఆమోదం సాధించే ప్రయత్నం చేస్తున్నారు. నిజానికి జూలైలో అమల్లోకి వచ్చిన జిఎస్టికి చిరువ్యాపారి, వినియోగదారు... ఇద్దరూ బాధితులే. శుక్రవారం నాడు జరిగిన జిఎస్టి కౌన్సిల్ 22వ సమావేశంలో తీసుకున్న నిర్ణయాలు, ప్రకటించిన మార్పులు కూడా వినియోగదారులను, ప్రజలను దృష్టిలో ఉంచుకొని చేసినట్టుగా కనిపించడం లేదు. గుజరాత్ వంటి రాష్ట్రంలో తమకు ఓటుబ్యాంకుగా ఉన్న ట్రేడర్లు, ఎగుమతిదారులను తృప్తి పరిచేందుకు చేసినట్టుగా కనిపిస్తోంది. పన్ను రిఫండ్స్లో జాప్యంపై ఎగుమతిదారులు తీవ్రంగా మండిపడుతున్నారు. దీనిని వేగవంతం చేసేందుకు చర్యలను ప్రతిపాదించారు. చిన్న వ్యాపారుల కోసం కాంపోజిషన్ స్కీమ్ కింద నమోదు చేసుకునేందుకు గరిష్ఠ టర్నోవర్ పరిమితిని 75 లక్షల రూపాయల నుంచి కోటి రూపాయలకు పెంచారు. సర్వీసు టాక్సులకు సంబంధించి రెస్టారెంట్ల బిల్లుల విషయంలో వినియోగదారుల్లో తీవ్ర అసంతృప్తి ఉంది. ఈ రేట్ల తగ్గింపు విషయం మాత్రం మంత్రుల బృందానికి అప్పగించారు. రేట్లు తగ్గించిన వస్తువుల్లో కూడా వినియోగదారులు డిమాండ్ చేస్తున్న ఆశిస్తున్న వస్తువులు లేవు. ఉదాహరణకు మహిళల సానిటరీ నాప్కిన్స్పై పన్ను రేట్ల తగ్గింపు ఊసే లేదు.పెరుగుతున్న విమర్శలు, వ్యాపార, పారిశ్రామికవర్గాల్లో రాజుకుంటున్న అసంతృప్తి, సామాన్య ప్రజల్లో రగులుతున్న ఆగ్రహం, గుజరాత్ ఎన్నికలకు సంబంధించిన ప్రతికూల అంచనాలు... మోదీ సర్కారుకు ఆందోళన కలిగిస్తున్నాయి. ఇవే పరిస్థితులు మరికొంత కాలం సాగితే వచ్చే సార్వత్రక ఎన్నికల్లో గడ్డు పరిస్థితిని అధికార పార్టీ ఎదుర్కోవాల్సి వస్తుంది. పైగా జమిలిగా ఎన్నికలు నిర్వహించాలన్న ప్రతిపాదన కూడా ఉంది. మారుతున్న పరిస్థితుల పట్ల కలవరం ప్రభుత్వ పెద్దల మాటల్లోనే తెలుస్తోంది. గత బుధవారం నాడు కంపెనీ సెక్రటరీల సంస్థ స్వర్ణోత్సవాల్లో మోదీ ప్రసంగించారు. తమ ప్రభుత్వాన్ని విమర్శిస్తున్న వారిపై తీవ్రస్థాయిలో విరుచుకుపడ్డారు. ఆర్థిక రంగంలో తిరోగమనంపై విమర్శకులు ప్రస్తావిస్తున్న వాస్తవిక అంశాల జోలికి వెళ్లకుండా, దేశం వృద్ధి పథంలోనే ఉందని అడ్డంగా వాదించారు. పైకి ఎదురుదాడిగా కనిపించినా మోదీ ప్రసంగం ప్రభుత్వం ఆత్మ రక్షణలో పడిన వైనాన్ని స్పష్టం చేసింది. తాజాగా శుక్రవారం నాడు జిఎస్టి ప్యాకేజీకి భారీ ఎత్తున ప్రకటించిన మార్పులు కూడా అదే విషయాన్ని చాటుతున్నాయి. రానున్న రోజుల్లోనూ జిఎస్టిలో మరిన్ని మార్పులుండొచ్చు. అదే విధంగా ఆర్థిక రంగంలో ఉద్దీపన కోసం వేల కోట్ల రూపాయలతో ప్రత్యేక ప్యాకేజీలు కూడా ఉండవచ్చు. ఇవన్నీ కూడా వ్యాపారులకు సాంత్వన కలిగించి, వెసులుబాటును పెంచేందుకు దోహదం చేసేట్టుగానే ఉంటాయే తప్ప అసంఖ్యాకులైన సామాన్యులకు ఊరట కలిగించవు.
paiki binkamgaa kanipinchinaa modii sarkaaru jankinattugaane kanipistondi. jstpi oka adugu venakki veyadaanni induku toli sanketamgaa cheppavachhu. jeestiki taajaagaa chesina maarpulu, kotta kuurpulu kotta pannula vyavasthapai prajallo nelakonna asammatini e meraku taggistundo chudalsinde. ninna monnati varaku jstpi antaa savyamgaane undani prabhutva peddalu dabaayinchaaru. jst praarambhamaina toli nelalone 95 vela kotla roopaayala pannula rabadi vasulu kaavadam jst ghanavijayamani prakatinchaaru. 95 vela kotla roopaayallo 65 vela kotla roopaayalaku pannu refund claimlu daakhalaina vishayam maatram pakkanabettaaru. nooru rojula kritam amalloki vachina jst prajallo puurtigaa abhaasupaalaindi. mundu nunche nipunulu hecharistunna, sreyobhilaashulu vaaristunnaa vinakunda, juulai okati nunchi asamagra roopamlo jstni prabhutvam amalloki tecchindi. sanklishtamaina pannu retlu, ketagireelu, panicheyani netwark, nibandhanalanu paatinchadam kosame adanamgaa dabbu kharchu cheyalsina dusthiti, ... chinna vyaapaarullo jstpi asantrupti ragulutondi. mari mukhyamgaa modii swarashtram gujaraatlo asammati teevra roopam daalustondi. nirasana pradarsanalu, ryaaleelu motamogistunnayi. ee nepathyamlone, bhari maarpu cherpulatho jstni sarikottagaa, deepaavali kaanuka paerutho prajala munduku tecchenduku prabhutvam prayatninchindi.pedda notla raddu, jst rendoo prabhutva pratishtanu teevramgaa debbatisaayi. aardhika rangaannii kungadeesaayi. vruddhi retu maji pradhaani manmohan sing anchana vesinattugaane ee aardhika samvatsaram toli traimaasikamlo 2 saatam mera taggindi. mukhyamgaa avyavastheekruta rangamlooni chirusamsthalu, vyaapaarula jeevanopaadhini prabhutva charyalu gallanthu chesaayi. kotta udyogaala kalpanapai haameela maata atunchi unna udyogalake dikkulekunda poyindi. oka nivedika prakaaram desamloni 200 atipedda companylu udyogula sankhyanu tagginchaayi. rojurojuku digajaarutunna aardhika rangam dusthitiki munduchupuleni prabhutva vidhaanaale kaaranamantuu vipakshaalu konni nelalugaa daadini mummaram chesaayi. deeniki thodugaa swapakshamloonuu yashwant sinha, arun shauri vanti seanier nethalatho paatu sangh parivaarlooni paluvuru mukhyulu kuudaa sarkaaru vidhaanaalanu eesadistunnaaru.ranguvelasi, aakarshana kolpoina jstni venakki teesukune paristhitilo prabhutvam ledu. aacharanalo deeni vaiphalyaanni nijaayitiigaa angeekarinche avakaasamuu ledu. jst modii prabhutva sonta prayogam kaadu. prapancha byaanku, antarjaatiiya dravyanidhi samsthala puramaayimpupai jarigina prayogam. anduke kotta andaalu addi edorakamga aamodam saadhinche prayatnam chestunnaru. nijaaniki juulailoo amalloki vachina jeestiki chiruvyapari, viniyogadaaru... iddaruu badhitule. sukravaaram naadu jarigina jst counsil 22va samavesamlo teesukunna nirnayaalu, prakatinchina maarpulu kuudaa viniyogadaarulanu, prajalanu drushtilo unchukoni chesinattugaa kanipinchadam ledu. gujarat vanti rashtramlo tamaku otubyaankugaa unna traderlu, egumatidaarulanu trupti parichenduku chesinattugaa kanipistondi. pannu refundslo jaapyampai egumatidaarulu teevramgaa mandipadutunnaaru. deenini vegavantam chesenduku charyalanu pratipaadinchaaru. chinna vyaapaarula kosam composition skeem kinda namodu chesukunenduku garishta tarnover parimitini 75 lakshala roopaayala nunchi koti roopaayalaku penchaaru. sarveesu taxulaku sambandhinchi restarentla billula vishayamlo viniyogadaarullo teevra asantrupti undi. ee retla taggimpu vishayam maatram mantrula brundaaniki appaginchaaru. retlu tagginchina vastuvullo kuudaa viniyogadaarulu demand chestunna aasistunna vastuvulu levu. udaaharanaku mahilala sanitary napkinspy pannu retla taggimpu oose ledu.perugutunna vimarsalu, vyapara, paarisraamikavargaalla rajukuntunna asantrupti, saamaanya prajallo ragulutunna aagraham, gujarat ennikalaku sambandhinchina pratikuula anchanaalu... modii sarkaaruku aandolana kaligistunnaayi. ive paristhitulu marikonta kaalam saagithe vache saarvatraka ennikallo gaddu paristhitini adhikara party edurkovalsi vastundi. paiga jamiligaa ennikalu nirvahinchaalanna pratipaadana kuudaa undi. maarutunna paristhitula patla kalavaram prabhutva peddala matallone telustondi. gatha budhavaaram naadu company secrataryla samstha swarnotsavaallo modii prasanginchaaru. tama prabhutvaanni vimarsistunna vaaripai teevrasthaayilo viruchukupaddaaru. aardhika rangamlo tirogamanampai vimarsakulu prastaavistunna vaastavika amsaala joliki vellakunda, desham vruddhi pathamlone undani addamgaa vaadinchaaru. paiki edurudaadigaa kanipinchinaa modii prasangam prabhutvam aatma rakshanalo padina vainaanni spashtam chesindi. taajaagaa sukravaaram naadu jst pyaakaejiki bhari ettuna prakatinchina maarpulu kuudaa adhe vishayaanni chaatutunnaayi. raanunna rojullonu jstlo marinni maarpulundochu. adhe vidhamgaa aardhika rangamlo uddeepana kosam vela kotla roopaayalatho pratyeka packageelu kuudaa undavacchu. ivannee kuudaa vyaapaarulaku saantvana kaliginchi, vesulubaatunu penchenduku dohadam chesettugaane untaaye tappa asankhyaakulaina saamaanyulaku oorata kaliginchavu.